
A nyelvtanulás mozgástanulásra gyakorolt hatása

A bal és jobb agyfélteke számos feladatot lát el. Míg nyelvtanuláskor a nyelvtan elsajátításánál a bal agyfélteke, addig a szótanulásnál mindkét agyfélteke aktiválódik. Szakirodalomból ismert, hogy a fizikai aktivitás lexikai szinten is javítja a második nyelv tanulását (Liu et al., 2017, Tervaniemi–Hugdahl 2003, Racle, 1983), de ennek inverz esetére nem áll rendelkezésünkre információ. Mindezek alapján kutatásunkban célul tűztük ki a nyelvtanulás mozgástanulásra gyakorolt hatásának vizsgálatát agyfélteke dominancia megállapítást követően, egy gimnasztikai gyakorlatsor alkalmazásával.
Kutatásunkban általános iskola 1-3. évfolyam tanulói vettek részt (n=51, átlag életkor: 7,86±0,85 év), ahol nyelvtanulásuk alapján két csoportot alakítottunk ki: nyelvi (n=9) és nem nyelvi (n=23) bal agyfélteke domináns (dichotikus-teszt) csoportokat (n=32, átlag életkor: 7,78±0,87 év). A mozgástanulást egy 3x4 ütemű gimnasztikai gyakorlat alapján végeztünk el, melynek során a rövid távú memóriát azonnal, míg a hosszútávú memóriát egy héttel később vizsgáltuk ugyanazon gyakorlatsorral.
Az első négy ütem hibaszámai szerint a hosszútávú memória tesztelése során a nyelvi csoport átlagértékei 0,44±0,53 hibaszám volt ebben a blokkban, míg a nem nyelvi csoport értékei 1,74±0,92 hibaszám. Szignifikánsan gyengébb eredmény (p=0,00) mutatható ki a nem nyelvi csoportnál a második mérés során az első blokkban, mint a nyelvi csoportnál. A teljes gimnasztikai gyakorlat összesített hibaszámait tekintve a rövidtávú memória alapján a nyelvi csoport átlagos értékei 2,67±1,5 hibaszám, míg a nem nyelvi csoporté 5,48±3,13 hibaszám volt. Ez azt jelenti, hogy a nyelvi csoport fele annyi hibaszámmal hajtotta végre a gyakorlatot, mint a nem nyelvi csoport (p=0,002). A második mérés esetén ez a különbség már jelentősebbnek bizonyult (p=0,000). Itt a nyelvi csoport átlagos értékei 0,89±0,78 hibaszám volt, míg a nem nyelvi csoporté 6,04±2,85 hibaszám, vagyis a nyelvi csoport szinte hatszor jobban teljesített a gyakorlat során.
Eredményeink alapján a korábbi kutatások inverz esetében (a nyelvtanulás pozitív hatással van a mozgástanulásra) is igazoltuk a pozitív hatást. Adott mozgások eredményei a nyelvi csoportnál azért bizonyultak szignifikánsan jobbnak, mert a jobb agyfélteke funkciói többször aktiválódtak, mint a nem nyelvi csoportnál. A nyelvtanulás tehát segíti a mozgások memorizálását és hosszabb idő elteltével ezek felidézését, ami a jobb agyfélteke folyamatos stimulálásának köszönhető.



